II Μηχανοκίνητη Μεραρχία Πεζικού (Ελλάδα)

Η 2η Μηχανοκίνητη Μεραρχία Πεζικού (ΙΙ Μ/Κ ΜΠ «Ελασσών») είναι στρατιωτικός σχηματισμός του Ελληνικού Στρατού με έδρα την Έδεσσα της Πέλλας.

Ιστορία 
Η 2η Μεραρχία Πεζικού ιδρύθηκε μετά τον ατυχή πόλεμο του 1897 με βασιλικό διάταγμα στις 24 Οκτωβρίου 1897. Έδρευε στην Αθήνα και αποτελούνταν από την 3η Ταξιαρχία Πεζικού με το 1ο και 7ο Σύνταγμα Πεζικού και την 4η Ταξιαρχία Πεζικού με 8ο και 9ο Σύνταγμα Πεζικού. Οι δύο υπάρχουσες μεραρχίες καταργήθηκαν στη συνέχεια την 1η Αυγούστου 1900 στο πλαίσιο μιας γενικής αναδιάρθρωσης και συγκροτήθηκαν τρεις νέες μεραρχίες που συστάθηκαν ένα μήνα αργότερα. Η 2η Μεραρχία, που βρισκόταν ακόμα στην Αθήνα, περιλάμβανε την 3η Ταξιαρχία (Αθηνών) με το 1ο και 7ο Σύνταγμα και την 4η Ταξιαρχία (Χαλκίδα) με το 2ο και 5ο Σύνταγμα Πεζικού, καθώς και με το 2ο Σύνταγμα Ιππικού, το 2ο Σύνταγμα Πυροβολικού και 2ο Τάγμα Ευζώνων.

Στις 9 Σεπτεμβρίου 1904, στο πλαίσιο μιας άλλης αναδιοργάνωσης, η 4η Ταξιαρχία μεταφέρθηκε στο Ναύπλιο και πλέον αποτελούνταν από το 8ο και το 11ο Σύνταγμα, ενώ η 3η Ταξιαρχία παρέμεινε ως είχε. Επιπλέον, η μεραρχία περιλάμβανε το 1ο και 2ο Τάγμα Ευζώνων, το 2ο Σύνταγμα Ιππικού, το 2ο Σύνταγμα Πεδινού Πυροβολικού, το 2ο Τάγμα Μηχανικού, το 2ο Λόχο Σιδηροδρόμων, το 2η Λόχο Νοσηλευτών και τη 2η Στρατιωτική Διοίκηση. Οι περισσότερες από αυτές τις μονάδες υποστήριξης είχαν την έδρα τους στην Αθήνα.

Τον Ιανουάριο του 1912, οι ταξιαρχίες καταργήθηκαν και οι μεραρχίες οργανώθηκαν ως τριγωνικές μεραρχίες. Η μεραρχία παρέμεινε στην Αθήνα, αλλά πλέον απαρτιζόταν από το 1ο και 7ο Σύνταγμα της Αθήνας και το 3ο Σύνταγμα Πεζικού στη Χαλκίδα, καθώς και τις μονάδες υποστήριξης.

Το 1998, ημεραρχία εξαρτιόταν άμεσα από το Β΄ Σώμα Στρατού. Περιλάμβανε την 33η και την 34η ταξιαρχία, αμφότερες μηχανοκίνητες. Και οι δύο είχαν εξοπλιστεί με M-113 και Leopard MBT. Το 2014 η 24η Τεθωρακισμένη Ταξιαρχία πέρασε στη διοίκηση της 2ης Μηχανοκίνητης Μεραρχίας Πεζικού, η οποία με τρεις ταξιαρχίες έγινε η στρατηγική εφεδρεία του Ελληνικού Στρατού.

Έμβλημα 
Το έμβλημα της απεικονίζει την κεφαλή της θεάς Αθηνάς και ένα δόρυ. Στην κορυφή του θυρεού υπάρχει το ρητό ΕΣΤ' ΑΝ ΚΑΙ ΕΙΣ ΠΕΡΙΗ.

Διάρθρωση 
Η επιχειρησιακή διάρθρωση της ΙΙ Μηχανοκίνητης Μεραρχίας Πεζικού είναι η εξής:

 ΙΙ Μηχανοκίνητη Μεραρχία Πεζικού, με έδρα την Έδεσσα
 Λόχος Στρατηγείου (ΛΣ/ΙΙ Μ/Κ ΜΠ)
 Διοίκηση Πυροβολικού (ΔΠΒ/ΙΙ Μ/Κ ΜΠ)
 2ο Τάγμα Διαβιβάσεων (2ο ΤΔΒ)
 24η Τεθωρακισμένη Ταξιαρχία, με έδρα το Λιτόχωρο
 33η Μηχανοκίνητη Ταξιαρχία, με έδρα το Πολύκαστρο
 34η Μηχανοκίνητη Ταξιαρχία, με έδρα την Άσσηρο

Παραπομπές

Εξωτερικοί σύνδεσμοι 
  Γ.Ε.Σ.

Μεραρχίες της Ελλάδας
Έδεσσα